b'\n_START_ARTICLE_\nLibyens flag\n_START_PARAGRAPH_\nLibyens flag best\xc3\xa5r af tre vandrette striber, henholdsvis r\xc3\xb8d, sort og gr\xc3\xb8n, i midten af den sorte stribe er en hvid halvm\xc3\xa5ne og en hvid stjerne. Det r\xc3\xb8de, sorte og gr\xc3\xb8nne flag blev indf\xc3\xb8rt af Kongeriget Libyen, som opn\xc3\xa5ede uafh\xc3\xa6ngighed fra Italien i 1951, og flaget var i brug indtil Muammar Gadaffis revolution i 1969, hvor Kong Idris 1. blev afsat._NEWLINE_Under den libyske borgerkrig i 2011 blev dette flag benyttet af opr\xc3\xb8rersstyrkerne, herunder af det af opr\xc3\xb8rerne dannede Nationale Overgangsr\xc3\xa5d (National Transitional Council, NTC). Efter opr\xc3\xb8rernes sejr i borgerkrigen blev det trefarvede flag indskrevet i artikel 3 i Libyens nye midlertidige forfatning, som blev offentliggjort i august 2011.\n_START_SECTION_\nFlag benyttet under Gadaffi-styret\n_START_PARAGRAPH_\nEfter Gadaffis statskup i 1969 blev det trefarvede flag udskiftet med et pan-arabisk r\xc3\xb8dt, hvidt og sort flag. Dette flag blev efterf\xc3\xb8lgende erstattet af et ensfarvet gr\xc3\xb8nt i 1977, efter opl\xc3\xb8sningen af F\xc3\xb8derationen af Arabiske Republikker, hvor Egypten og Syrien havde v\xc3\xa6ret med. Den gr\xc3\xb8nne farve symboliserede b\xc3\xa5de islam og Gadaffistyret, hvis politiske filosofi var baseret p\xc3\xa5 hans "Gr\xc3\xb8nne Bog", og det ensfarvede gr\xc3\xb8nne flag var det eneste moderne eksempel p\xc3\xa5 et ensfarvet statsflag.\n_START_SECTION_\nOrlogsflag\n_START_PARAGRAPH_\nUnder Gaddaffis styre havde Libyen et orlogsflag best\xc3\xa5ende af en lys bl\xc3\xa5 flagdug med styrets gr\xc3\xb8nne flag indsat i \xc3\xb8verste venstre hj\xc3\xb8rne, og et hvidt anker med ankerk\xc3\xa6de placeret i flagets frie ende.'